P. Prokopovič, poslanec: (2002-03-15):
1. Navrhujem vypustiť body 2, 5, 6, 7, 8, 11, 13, 14, 15, 17. Ako odôvodnenie uvádzam, že ustanovenia obsiahnuté v týchto bodoch neboli vo vládnom návrhu a idú teraz prakticky v tomto poslaneckom návrhu nad rámec vládneho návrhu zákona. 2. a) V § 2 ods. 4 sa za slová „justičných čakateľov“ vkladá čiarka a slová „vyšších súdnych úradníkov“. b) V § 2 ods. 6 sa za slová „justičných čakateľov“ vkladá čiarka a slová „právne vzťahy vyšších súdnych úradníkov“. Odôvodnenie: Vzhľadom na pripravovaný zákon o vyšších súdnych úradníkoch vzniká potreba novelizácie ustanovení, ktoré upravujú personálnu pôsobnosť zákona. Právne vzťahy vyšších súdnych úradníkov pri vykonávaní štátnej služby sa budú spravovať zákonom o štátnej službe, pokiaľ osobitný zákon neustanoví inak. 3. V § 154 ods. 1 sa za slovo predchodcov vkladajú slová: „alebo ak odpracoval v uvedených úradoch aspoň 2 roky v posledných 5 rokoch“. Odôvodnenie: Doterajšie znenie je v rozpore s princípom rovnakého zaobchádzania v zamestnaní a nie je ani v súlade s dohovorom MOP č. 111 o zákaze diskriminácie v zamestnaní alebo v povolaní, ktorým je Slovenská republika viazaná, pretože znevýhodňuje aj diskriminuje tých zamestnancov, ktorí posledných 10 až 12 rokov, čiže dlhoročne vykonávali na ministerstvách alebo v iných orgánoch štátnej správy činnosti, ktoré budú zaradené do štátnej služby, ale z rozličných dôvodov museli z týchto úradov odísť, niekedy nie z vlastnej viny, napríklad v dôsledku zrušenia pracovného miesta, ktoré zastávali a podobne, ale ktorí sa opätovne zamestnali na ministerstvách, ale do termínu 1. apríla 2002 už „nestihnú“, nemajú možnosť odpracovať posledné 2 roky. 4. Vkladá sa nový článok III, ktorý znie: III. zákon č. 575/2001 Z. z. o organizácii činnosti vlády a organizácii ústrednej štátnej správy sa mení a dopĺňa takto: Po prvé. V § 22 ods. 2 znie: „(2) Na čele Protimonopolného úradu Slovenskej republiky a Štatistického úradu Slovenskej republiky je predseda, ktorého vymenúva a odvoláva prezident Slovenskej republiky na návrh vlády.“ Po druhé. V § 22 sa za ods. 2 vkladajú nové odseky 3 až 7, ktoré znejú: „(3) Na čele Úradu pre štátnu službu je predseda, ktorého, ak spĺňa predpoklady ustanovené osobitným predpisom 1a), vymenúva a odvoláva prezident Slovenskej republiky na návrh vlády. Funkčné obdobie predsedu Úradu pre štátnu službu je 5 rokov. (4) Prezident Slovenskej republiky odvolá predsedu Úradu pre štátnu službu, ak a) je zdravotne nespôsobilý plniť povinnosti predsedu Úradu pre štátnu službu aspoň 6 po sebe nasledujúcich mesiacov, b) prestal spĺňať predpoklady ustanovené osobitným predpisom alebo c) porušuje povinnosti ustanovené všeobecne záväznými právnymi predpismi. (5) Funkčné obdobie predsedu Úradu pre štátnu službu, ktorý bol odvolaný z funkcie podľa odseku 4, skončí sa dňom uvedeným v rozhodnutí prezidenta Slovenskej republiky. Rozhodnutie prezidenta Slovenskej republiky je konečné a nemožno sa ďalej proti nemu odvolať. (6) Predseda Úradu pre štátnu službu sa môže svojej funkcie vzdať, a to písomným oznámením o vzdaní sa funkcie predsedu Úradu pre štátnu službu. Písomné oznámenie doručuje prezidentovi Slovenskej republiky najneskôr pred dňom, ktorý uvádza ako deň skončenia funkcie. Funkčné obdobie predsedu Úradu pre štátnu službu, ktorý sa vzdal funkcie podľa odseku 6, skončí sa dňom uvedeným v oznámení o vzdaní sa funkcie predsedu Úradu pre štátnu službu. Ak predseda Úradu pre štátnu službu dátum skončenia svojej funkcie neuviedol, funkčné obdobie sa skončí dňom doručenia oznámenia prezidentovi Slovenskej republiky alebo dňom, ktorý určí prezident Slovenskej republiky.“ Poznámka pod čiarou k odkazu 1a) znie: „1a) § 14 ods. 1 zákona č. 312/2001 Z. z. o štátnej službe a o zmene a doplnení niektorých zákonov.“ Doterajšie odseky 3 až 5 sa označujú ako odseky 8 až 10. Odôvodnenie je veľmi krátke: Je potrebné upraviť právne postavenie predsedu Úradu pre štátnu službu, ktorého úprava bola vypustená novým kompetenčným zákonom č. 575/2001 Z. z. Vychádzajúc zo základných princípov úpravy štátnej služby je potrebné ustanoviť zabezpečenie nestranného, apolitického a profesionálneho riadenia výkonu štátnej služby. Vážené kolegyne, kolegovia, vzhľadom na to, že tieto pozmeňujúce návrhy boli prerokované aj s príslušnými rezortmi, ktorých sa to týka, a s ďalšími zástupcami u podpredsedu vlády a všetci s nimi súhlasili, žiadam vás o podporu týchto pozmeňujúcich návrhov. Ďakujem za pozornosť. M. Andel, podpredseda NR SR: Ďakujem, pán kolega, za vaše vystúpenie. Dámy a páni, pýtam sa, kto sa chce prihlásiť ústne do rozpravy. Môžem uzatvoriť? Uzatváram možnosť ďalšieho prihlásenia sa. Ako prvý vystúpi pán poslanec Štefan Rusnák. Pán kolega, nech sa páči, máte slovo.